**30. 3. 2020.**

Dragi učenici!

Pozdravljam vas na početku novog radnog tjedna u kojem ćemo se isto družiti na daljinu. Sigurna sam da ćete kao i do sada vrijedno izvršavati sve zadatke.

Nadam se da ste naučili tablicu množenja i dijeljenja brojevima 5, 10, 1 i 0.

Danas ćemo, kao što sam vam već najavila, učiti množenje brojem 3.

**MATEMATIKA –** udžbenik str. 74. i 75. (**Množenje brojem 3**)

Prvo riješite 1. zadatak ispod naslova (PONOVIMO). Zatim pažljivo pročitajte matematičku priču i proučite rješenje. Da biste lakše naučili tablicu množenja brojem 3, bilo bi dobro da prvo odredimo višekratnike broja 3.

Što su to višekratnici?

Višekratnici su brojevi koji su nekoliko puta veći od zadanog broja.

Dakle, višekratnici broja **3** su: **3, 6, 9, 12, 15, 18, 21, 24, 27, 30…**

**Naučite višekratnike broja 3 jer ćete tako lakše naučiti množiti brojem 3!**

Npr. 4 ∙ 3 = ? Umnožak ta dva broja je broj koji je 4 puta veći od 3. Koji je četvrti višekratnik u gornjem nizu? To je 12. Dakle, 4 ∙ 3 = 12

U matematičku bilježnicu napišite naslov **Množenje brojem 3.**

Nakon naslova preskočite nekoliko redaka i redom zapisujte množenje s 3. Ispod toga zamijenite mjesta faktorima. Kada pišete množenje kao uzastopno zbrajanje broja 3, ne preskačite pravokutnike u vašim bilježnicama. Pišite u svaki pravokutnik tako da vam sve stane u jedan red.

**PLAN PLOČE**

**Množenje brojem 3**

 1 ∙ 3 = 3 3 ∙ 1 = 3

 2 ∙ 3 = 3 + 3 = 6 3 ∙ 2 = 6

 3 ∙ 3 = 3 + 3 + 3 = 9 3 ∙ 3 = 9

 4 ∙ 3 = 3 + 3 + 3 + 3 = 12 3 ∙ 4 = 12

 5 ∙ 3 = 3 + 3 + 3 + 3 + 3 = 15 3 ∙ 5 = 15

 6 ∙ 3 = 3 + 3 + 3 + 3 + 3 + 3 = 18 3 ∙ 6 = 18

 7 ∙ 3 = 3 + 3 + 3 + 3 + 3 + 3 + 3 = 21 3 ∙ 7 = 21

 8 ∙ 3 = 3 + 3 + 3 + 3 + 3 + 3 + 3 + 3 = 24 3 ∙ 8 = 24

 9 ∙ 3 = 3 + 3 + 3 + 3 + 3 + 3 + 3 + 3 + 3 = 27 3 ∙ 9 = 27

10 ∙ 3 = 3 + 3 + 3 + 3 + 3 + 3 + 3 + 3 + 3 + 3 = 30 3 ∙ 10 = 30

U udžbeniku proučite zadatak na vrhu 75. stranice, a zatim riješite sve zadatke na istoj stranici (od 1. do 7.)

**Pazite!**

U 3. zadatku broj 3 dolazi na 1. mjesto (3 ∙ 4 = 12) jer 3 puta uvećavamo broj 4, a ne 4 puta broj 3.

Pripazite kod 4., 5. i 6. zadatka …**uvećaj 3 puta** je računska radnja **množenja**

(3∙ 8), a **uvećaj za 3** je računska radnja **zbrajanja** (7 + 3). U 4. i 6. zadatku broj 3 isto dolazi na 1. mjesto.

BUDITE VRIJEDNI I UČITE TABLICU MNOŽENJA BROJEM 3!

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**HRVATSKI JEZIK** – Veliko početno slovo u imenima naseljenih mjesta (ČITANKA str. 48.)

U 1. razredu smo učili da imena naseljenih mjesta (gradova, sela) pišemo velikim početnim slovom.

Npr. Rijeka, Opatija, Crikvenica, Zagreb… To je lako pisati jer se imena tih gradova sastoje od samo **jedne riječi.**

Međutim, postoje imena gradova i sela koja se sastoje od **više riječi.** Kako ćemo njih pisati? To ćemo danas naučiti!

Promotrite kako su napisana imena ovih gradova!

Novi Vinodolski Slavonski Brod Mošćenička Draga

 Brod na Kupi Biograd na Moru Sveti Petar u Šumi

Što zaključujete? Vidimo da se svaka riječ piše VELIKIM početnim slovom, osim onih najkraćih riječi – na , u.

Pročitajte sada sadržaj iz čitanke (str. 48.) i pokušajte upamtiti pravilo o pisanju velikog početnog slova u nazivima naselja koji se sastoje od više riječi.

Otvorite pisanke i zapišite sljedeće:

 30. 3. 2020.

Veliko slovo u imenima naseljenih mjesta

* Rijeka, Opatija, Crikvenica…
* Novi Vinodolski, Mošćenička Draga, Slavonski Brod
* Brod na Kupi, Biograd na Moru, Sveti Petar u Šumi

U imenima naselja svaka se riječ piše velikim početnim slovom, osim riječi na ili u.

\_\_\_ \_\_\_ \_\_\_\_ \_\_\_\_ \_\_\_\_ \_\_\_\_ \_\_\_\_\_ \_\_\_\_ \_\_\_\_ \_\_\_\_ \_\_\_\_\_ \_\_\_\_ \_\_

Da biste provjerili jeste li zapamtili pravilo, prepišite sljedeće rečenice pisanim slovima u pisanku.

ZOVEM SE MATKO HORVAT. STANUJEM U VELIKOJ GORICI. MOJA TETA ANA ŽIVI U IVANIĆ GRADU. ČESTO LJETUJEM U ZADRU.

Za kraj možete odigrati kviz na ovoj poveznici: <https://view.genial.ly/5a86eb181054496e2e306b1a#page-1>

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRIRODA I DRUŠTVO** – Ljudi i proljeće (udžbenik str. 37.)

Za početak pogledajte prezentaciju koja se nalazi na ovoj poveznici:

<https://prezi.com/r1h1ufqrqvu9/biljke-zivotinje-i-ljudi-u-proljece/>

Na web stranici škole u priloženim dokumentima nalazi se još jedna prezentacija.

Znamo da ljudi u proljeće imaju jako puno posla u vrtovima, poljima, voćnjacima, vinogradima, parkovima.

Zemlja (tlo) je nakon zime jako tvrda i suha. Zato je treba urediti i pripremiti za sadnju. Zemlja se ore, okopava, usitnjava i gnoji. Nakon toga se mogu saditi sadnice i sijati sjemenke.

Pročitajte i sadržaj u udžbeniku na str. 37. i pažljivo promotrite slike.

Otvorite zatim bilježnice i prepišite sljedeće:

PLAN PLOČE

Ljudi i proljeće

POLJE I VRT: oranje, okopavanje, usitnjavanje, gnojenje, sijanje sjemenki, sadnja sadnica

VOĆNJAK I VINOGRAD: okopavanje, orezivanje suhih grana, gnojenje, bijeljenje stabala, prskanje

PARK: orezivanje suhih grana, sadnja cvijeća

\_\_\_ \_\_\_\_ \_\_\_\_ \_\_\_\_ \_\_\_\_ \_\_\_\_ \_\_\_\_ \_\_\_\_\_ \_\_\_\_ \_\_\_\_ \_\_\_ \_\_\_ \_\_\_ \_\_\_\_ \_\_\_

**Ovo nemojte prepisivati! Želim vam samo nešto dodatno objasniti.**

* **Naglo zagrijavanje debla** pod utjecajem sunčevih zraka **može prouzročiti pucanje kore.** Zato se stabla **bijele** (obično debla voćaka). Ako kora stabla pukne, postoji opasnost ulaska štetnih kukaca koji mogu uništiti stablo.
* **Proljetno prskanje voćaka**  je borba protiv štetnih kukaca koji prezimljavaju na stablu, ali i zaštita od bolesti.
* Puno je zdravije jesti **neprskano voće i povrće.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Toliko za danas. Nadam se da vam je bilo zanimljivo.

Puno vas pozdravlja vaša učiteljica Mirjana!